* **PREDNACRT -**

Na osnovu člana 252. tačka 12), a u vezi s članom 178. stav (9) Zakona o osnovama sigurnosti saobraćaja na cestama u Bosni i Hercegovini („Službeni glasnik BiH“, br. 6/06, 75/06, 44/07, 84/09, 48/10, 18/13, 8/17, 89/17, 9/18 i 46/23), ministar komunikacija i prometa Bosne i Hercegovine, u saradnji sa organima nadležnim za obrazovanje, donosi

**PRAVILNIK**

**O STJECANJU ZVANJA INSTRUKTORA VOŽNJE MOTORNIH VOZILA**

**I. OPĆE ODREDBE**

**Član 1.**

**(Predmet)**

Ovim Pravilnikom propisuju se uvjeti i način stjecanja zvanja instruktora vožnje motornih vozila, plan i program osposobljavanja i polaganja ispita, postupak izdavanja i produženja dozvole instruktora vožnje, vrsta i izgled dozvole i način vođenja evidencije o polaganju ispita i izdatim dozvolama za instruktora vožnje.

**Član 2.**

**(Nadležnost)**

Organiziranje osposobljavanja i polaganja ispita za stjecanje zvanja instruktora vožnje obavlja organ entiteta, kantona i Brčko Distrikta Bosne i Hercegovine nadležan za obrazovanje (u daljem tekstu: nadležni organ).

**Član 3.**

**(Korištenje izraza)**

Svi izrazi koji se koriste u ovom Pravilniku, a koji su radi preglednosti dati u jednom gramatičkom rodu, bez diskriminacije se odnose i na muškarce i na žene.

**II. OSPOSOBLJAVANJE ZA DOBIJANJE DOZVOLE**

**Član 4.**

**(Pristup osposobljavanju)**

Pravo pristupa osposobljavanju i polaganju ispita za dobijanje dozvole instruktora vožnje ima lice koje ispunjava sljedeće uvjete:

a) u pogledu stručne spreme:

1) diplomirani inženjer saobraćaja, cestovni smjer (VII stepen stručne spreme, odnosno, prema Bolonjskom sistemu obrazovanja ciklus (240 ECTS) ili prvi i drugi ciklus (180+120 ECTS), s tim da su bodovi u oba ciklusa stečeni isključivo na saobraćajnom fakultetu, cestovni smjer),

2) inženjer saobraćaja, cestovni smjer (VI stepen stručne spreme, odnosno visoko obrazovanje Bolonjskog sistema studiranja sa ostvarenih najmanje 180 ECTS bodova),

3) ima V stepen stručne spreme, cestovni smjer, ili

4) ima IV stepen stručne spreme, tehničar cestovnog saobraćaja.

b) da ima važeću vozačku dozvolu, izdatu u Bosni i Hercegovini, za kategoriju/potkategoriju za koju se prijavljuje za osposobljavanje, izdatu prvi put najkasnije tri godine prije podnošenja prijave za osposobljavanje za dobijanje dozvole instruktora vožnje;

c) da je zdravstveno sposobno za upravljanje motornim vozilom odgovarajuće kategorije / potkategorije, a što se dokazuje ljekarskim uvjerenjem koje ne smije biti starije od godinu dana, izdatim od ovlaštene zdravstvene ustanove sa potvrdom izabranog liječnika porodične medicine da kandidat ne boluje od hroničnih i psihičkih bolesti ili povreda koje utiču na sposobnost kandidata za vozača motornih vozila odgovarajuće kategorije / potkategorije*.*

d) da nema izrečenu mjeru sigurnosti ili zaštitnu mjeru zabrane upravljanja motornim vozilom;

e) uvjerenje da se ne vodi krivični postupak.

**Član 5.**

**(Osposobljavanje)**

(1)    Osposobljavanje kandidata za stjecanje zvanja instruktora vožnje vrši nadležni organ u skladu s jedinstvenim planom i programom za Bosnu i Hercegovinu, koji je dat u Prilog broj …. i čini sastavni dio ovog pravilnika.

(2)    Osposobljavanje kandidata za stjecanje zvanja instruktora vožnje “B” kategorije traje ukupno 75 nastavnih sati, i to:

1. poznavanje propisa o sigurnosti saobraćaja na cestama 15 sati;
2. poznavanje motornih i priključnih vozila, uređaja i opreme 5 sati.
3. saobraćajna psihologija 5 sati;
4. andragogija 10 sati;
5. metodika vožnje 35 sati
6. etika i profesionalno ponašanje 5 sati;

(3) Osposobljavanje instruktora vožnje koji posjeduje dozvolu instruktora “B” kategorije a želi da stekne dozvolu instruktora za kategorije A, C, CE, D, i DE, potkategorije A1, C1,C1E, D1 i D1E, traje ukupno 35 sati i to:

1. poznavanje propisa o sigurnosti saobraćaja na cestama 10 sati,
2. andragogija 10 sati,
3. metodika vožnje 10 sati,
4. poznavanje motornih vozila, uređeja i opreme 5 sati.

(4)  O završenom osposobljavanju nadležni organ izdaje potvrdu na obrascu koji je dat u prilogu broj ….. i čini sastavni dio ovog Pravilnika.

(5) Potvrda iz stava (4) ovog člana važi godinu dana od dana izdavanja.

**Član 6.**

**(Predavači)**

(1) Za predavača teorijske nastave iz poznavanja propisa imenuje se diplomirani inženjer saobraćaja, cestovni smjer (VII stepen stručne spreme, odnosno, prema Bolonjskom sistemu obrazovanja prvi ciklus (240 ECTS) ili prvi i drugi ciklus (180+120 ECTS), s tim da su bodovi u oba ciklusa stečeni isključivo na saobraćajnom fakultetu, cestovni smjer), koji posjeduje najmanje pet godina važeću licencu za predavača teorijske nastave i najmanje pet godine iskustva na poslovima sigurnosti saobraćaja nakon stjecanja stručne spreme.

(2) Za predavača teorijskog dijela poznavanja motornih i priključnih vozila imenuje se diplomirani inženjer saobraćaja cestovni smjer (VII stepen stručne spreme, odnosno, prema Bolonjskom sistemu obrazovanja prvi ciklus (240 ECTS) ili prvi i drugi ciklus (180+120 ECTS), s tim da su bodovi u oba ciklusa stečeni isključivo na saobraćajnom fakultetu, cestovni smjer), koji posjeduje najmanje pet godina iskustva u struci nakon stjecanja stručne spreme ili diplomirani inženjer mašinstva, smjer motori i motorna vozila (VII stepen stručne spreme, odnosno, prema Bolonjskom sistemu obrazovanja prvi ciklus (240 ECTS) koji ima važeću vozačku dozvolu izdatu u Bosni i Hercegovini i najmanje pet godina radnog iskustva u struci nakon stjecanja stručne spreme.

(3) Za predavača iz saobraćajne psihologije imenuje se diplomirani psiholog (VII stepen stručne spreme, odnosno, visoko obrazovanje prema Bolonjskom sistemu obrazovanja prvi ciklus (240 ECTs), koji ima važeću vozačku dozvolu Bosne i Hercegovine i najmanje pet godina radnog iskustva u struci nakon stjecanja stručne spreme.

(4) Za predavača iz andragogije, imenuje se diplomirani andragog ili pedagog (VII stepen stručne spreme, odnosno, prema Bolonjskom sistemu obrazovanja prvi ciklus (240 ECTS) koji ima važeću vozačku dozvolu Bosne i Hercegovine i najmanje pet godine radnog iskustva u struci nakon stjecanja stručne spreme.

(5) Za predavača iz metodike vožnje imenuje se lice koje posjeduje najmanje pet godina važeću dozvolu za instruktora vožnje i najmanje pet godina na poslovima osposobljavanja iz upravljanja motornim vozilom za kategoriju odnosno potkategoriju za koju se kandidat osposobljava.

(6) Za predavača iz etike i profesionalnog ponašanja imenuje se diplomirani pedagog, diplomirani psiholog, diplomirani filozof ili diplomirani sociolog (VII stepen stručne spreme, odnosno, prema Bolonjskom sistemu obrazovanja prvi ciklus (240 ECTS), koji ima važeću vozačku dozvolu Bosne i Hercegovine i najmanje pet godina radnog iskustva u struci nakon stjecanja stručne spreme.

(7) Predavač ne može biti osoba protiv koje se vodi krivični postupak.

**Član 7.**

**(Naknade)**

(1)    Visinu naknade troškova osposobljavanja i polaganja ispita za instruktora vožnje utvrđuje nadležni organ.

(2)    Nadležni organ utvrđuje visinu naknade za predavače i ispitnu komisiju iz člana …. ovog Pravilnika.

**III. ISPIT ZA DOBIJANJE DOZVOLE**

**Član 8.**

**(Prijava ispita)**

(1)    Prijava za polaganje ispita podnosi se nadležnom organu na obrascu koji je prilog broj …. i čini sastavni dio ovog Pravilnika.

(2)  Uz prijavu se prilaže:

a)    dokaz o ispunjavanju uvjeta iz člana 4. ovog Pravilnika;

b)    potvrda iz člana 5. stav (4) ovog Pravilnika;

c)    dokaz o plaćenim troškovima iz člana 7. ovog Pravilnika.

**Član 9.**

**(Mjesto i vrijeme održavanja ispita)**

(1)    Nadležni organ utvrđuje da li kandidat ispunjava uvjete propisane Zakonom i ovim Pravilnikom te određuje mjesto i vrijeme polaganja ispita, o čemu obavještava kandidata i ispitnu komisiju najkasnije 15 dana prije datuma polaganja ispita.

(2)    Kandidatu koji nije ispunio sve propisane uvjete za polaganje ispita, neće se odobriti polaganje ispita.

(3) Ispiti se održavaju najmanje jednom u tijeku godine.

**Član 10.**

**(Ispitne cjeline)**

(1)   Ispit za instruktora vožnje provodi se sljedećim redosljedom:

1. ispit iz poznavanja propisa o sigurnosti saobraćaja na cestama u Bosni i Hercegovini, polaže se pismenim (ili elektronski, putem računara) i usmeno
2. ispit iz saobraćajne psihologije polaže se usmeno,
3. ispit iz andragogije polaže se usmeno,
4. ispit iz etike i profesionalnog ponašanja polaže se usmeno,
5. ispit iz  poznavanja motornih vozila polaže se usmeno,
6. ispit iz upravljanja motornim vozilom polaže se praktično,
7. ispit iz metodike vožnje polaže se praktično.

(2) Kandidat koji ima dozvolu instuktora vožnje određene kategorije prilikom polaganja ispita za instruktora vožnje druge kategorije, ne polaže ispit iz saobraćajne psihologije i andragogije.

(3)    Ispit iz poznavanja propisa o sigurnosti saobraćaja na cestama ne polaže kandidat za instruktora vožnje koji:

a)    polaže ispit za instruktora vožnje motornih vozila kategorije “A”, a ima dozvolu za instruktora vožnje “B” kategorije;

b)    polaže ispit za instruktora vožnje motornih vozila kategorije “CE”, a ima dozvolu za instruktora vožnje “C” kategorije;

c)    polaže ispit za instruktora vožnje motornih vozila kategorije “DE”, a ima dozvolu za instruktora vožnje “D” kategorije;

d) polaže ispit za instruktora vožnje motornih vozila kategorije “C”, a ima dozvolu za instruktora vožnje “C1” potkategorije.

e) polaže ispit za instruktora vožnje motornih vozila kategorije “D”, a ima dozvolu za instruktora vožnje “D1” potkategorije.

(4) Uvjet za polaganje instruktorskog ispita za sve kategorije i potkategorije je da kandidat za instruktora vožnje ima položen instruktorski ispit za kategoriju “B”.

**Član 11.**

**(Tijek ispita)**

(1)    Prije početka ispita komisija utvrđuje identitet kandidata na osnovu identifikacionog dokumenta, daje detaljno i jasno uputstvo o načinu polaganja i drugim uvjetima ispita.

(2)    Tijekom ispita komisija utvrđuje da li je kandidat za instruktora vožnje stekao potrebno znanje i vještine za stjecanje zvanja instruktora vožnje.

**Član 12.**

**(Zapisnik)**

(1)    O polaganju ispita vodi se zapisnik čiji izgled je dat u prilogu broj …. i čini sastavni dio ovog Pravilnika.

(2)  Zapisnik potpisuje predsjednik i članovi ispitne komisije koji su učestvovali na ispitu.

(3)  Uz zapisnik se prilažu rješenja testova i testovni listići sa usmenog dijela ispita koje je kandidat imao na ispitu.

**Član 13.**

**(Nepristupanje, odustajanje i udaljavanje sa ispita)**

1. Kandidat ima pravo, najkasnije 24 sata prije početka ispita, iz opravdanih razloga (slučaj bolesti, smrti užeg člana porodice, elementarnih nepogoda ili druge više sile koju kandidat nije mogao predvidjeti i otkloniti i sl.) odgoditi ispit i bez ponovnog plaćanja naknade pristupiti polaganju ispita u novom terminu.
2. Ukoliko kandidat na vrijeme ne odjavi ispit, ne pristupi ispitu ili odustane od već započetog ispita, smatrat će se da ispit nije položio.
3. Izuzetno od st. (1) i (2) ovog člana, ako kandidat ne pristupi ispitu, a iz opravdanih razloga nije pravovremeno odgodio ispit, dužan je priložiti dokumente kojim dokazuje opravdanost razloga za otkazivanje ili nepristupanje ispitu, a o čemu odlučuje predsjednik komisije u saradnji sa najmanje dva ispitivača iz komisije.
4. Ako predsjednik sa ispitivačima komisije utvrdi da kandidat iz opravdanih razloga nije pristupio ispitu, kandidat može bez ponovnog plaćanja naknade pristupiti polaganju ispita u novom sljedećem terminu.
5. Komisija udaljava sa ispita kandidata i smatra se da nije položio ispit ukoliko kandidat:
6. fizički, verbalno ili na bilo koji drugi način ometa rad komisije i ostalih kandidata,
7. oštećuje imovinu ili materijalna dobra,
8. koristi nedozvoljena sredstva (udžbenike, bilješke, nedopuštena tehnička i elektronska sredstva i dr.).

**Član 14.**

**(Ispit iz poznavanja propisa o sigurnosti saobraćaja na cestama)**

(1) Kataloge testovnih pitanja priprema i izdaje Ministarstvo komunikacija i prometa Bosne i Hercegovine u saradnji s nadležnim organom i jedinstveni su za cijelo područje Bosne i Hercegovine.

(2) Na osnovu kataloga testovnih pitanja nadležni organ priprema testove za polaganje ispita iz poznavanja propisa o sigurnosti saobraćaja na cestama u Bosni i Hercegovini.

(3) Ispit iz poznavanja propisa o sigurnosti saobraćaja na cestama u Bosni i Hercegovini kandidat polaže pismenim (ili elektronski, putem računara) i usmenim putem.

(4) Za vrijeme ispita kandidat ne može na testovnom listiću vršiti bilo kakve ispravke.

(5) U slučaju potrebe, na zahtjev kandidata može se dati novi listić, što se konstatira zapisnički i ulaže u dokumentaciju kandidata.

(6) Osim testa i testovnog listića, kandidat na stolu za vrijeme ispita može imati samo sredstvo za pisanje koje ostavlja permanentni trag crne ili plave boje i naočale.

(7) Test na ispitu iz poznavanja propisa o sigurnosti saobraćaja na cestama za instruktora vožnje “A” i “B” kategorije sadrži 70 pitanja i traje maksimalno 70 minuta.

(8)  Test na ispitu iz poznavanja propisa o sigurnosti saobraćaja na cestama u Bosni i Hercegovini za instruktora vožnje za ostale kategorije sadrži 90 pitanja i traje maksimalno 90 minuta.

(9)  Testovi za polaganje ispita sadrže pitanja sa jednim i više tačnih odgovora i vrjednovana su određenim brojem bodova, zavisno od značaja pitanja.

(10) Kandidat koji je na pismenom dijelu ispita, na osnovu tačnih odgovora, postigao najmanje 90% od ukupnog broja mogućih bodova, polaže usmeni dio ispita.

(11)Na usmenom ispitu iz poznavanja propisa o sigurnosti saobraćaja na cestama u Bosni i Hercegovini, andragogije, saobraćajne psihologije, etike i profesionalnog ponašanja i poznavanja motornih i priključnih vozila, uređaja i opreme, kandidat izvlači listić koji sadrži četiri pitanja i koji predstavlja službenu tajnu.

(12) Nakon položenog ispita iz poznavanja propisa o sigurnosti saobraćaja na cestama u Bosni i Hercegovini u cjelosti, kandidat može pristupiti polaganju ispita iz ostalih oblasti.

(13) Kandidat koji nije položio ispit na svoj zahtjev ima pravo uvida u testovni list, koji mu predočava ispitivač nakon saopćavanja rezultata.

(14) Kandidat koji položi ispit iz oblasti poznavanja propisa o sigurnosti saobraćaja na cestama u Bosni i Hercegovini, a ne položi ispit iz bilo koje od drugih predviđenih oblasti iz Plana i programa, može još jednom ponoviti polaganje ispita iz tih oblasti, a ako ni tada ne položi ispit, smatra se da nije položio ispit u cjelosti.

(15) Položeni ispit iz poznavanja propisa o sigurnosti saobraćaja na cestama u Bosni i Hercegovini važi godinu dana od dana polaganja.

**Član 16**

**(Ispit iz upravljanja motornim vozilom)**

(1) Tijekom ispita ispitivač utvrđuje da li je kandidat za instruktora vožnje stekao potrebna znanja i vještine u datim saobraćajnim uvjetima u pogledu:

1. pregleda i pripreme vozila za početak vožnje,
2. vještine rukovanja komandama i uređajima na vozilu,
3. upravljanje vozilom u skladu s propisima i pravilima saobraćaja te okolnostima na cesti,
4. odnosa prema drugim učesnicima u saobraćaju,
5. saobraćajne kulture,
6. osmatranja saobraćaja i načina korištenja ogledala za vozača,
7. prilagođavanja brzine kretanja vozila konkretnim uvjetima saobraćaja i usklađivanje radnji upravljanja vozilom,
8. sigurnog pretjecanja, obilaženja i mimoilaženja,
9. zapažanja saobraćajnih znakova i način postupanja po njima,
10. ponašanje u skladu s načelima ofanzivne i defanzivne vožnje,
11. parkiranja vozila, uzdužno i okomito,
12. predviđanja opasnih situacija u saobraćaju i blagovremeno preduzimanje odgovarajućih radnji.

(2) Za vrijeme ispita, u vozilu se nalaze kandidat za instruktora koji upravlja vozilom i dva ispitivača, a može biti prisutan predsjednik Komisije, njegov zamjenik, lica ovlaštena od nadležnog organa za vršenje kontrole, kao i drugo lice koje ima posebno ovlaštenje nadležnog organa.

(3)Vrijeme trajanja ispita za kategorije i potkategorije A, A1, B, B1 i BE traje minimalno 30 minuta a za sve ostale kategorije i potkategorije minimalno 45 minuta i polaže se na vozilu one kategorije ili potkategorije za koju kandidat za instruktora vožnje polaže ispit.

(4) Obrazac za ocjenjivanje kandidata za instruktora vožnje je sastani dio ovog Pravilnika i prikazan je u prilogu broj: …..

**Član 17.**

**(Ispit iz metodike vožnje)**

(1) Ispit iz metodike vožnje polaže se nakon položenog usmenog dijela ispita iz andragogije i ispita iz upravljanja motornim vozilom.

(2) Ispit iz metodike vožnje, traje najmanje 30 minuta i polaže se na vozilu one kategorije ili potkategorije za koju kandidat za instruktora vožnje polaže ispit.

(3) Ispit se obavlja na poligonu ili naseljenom mjestu koje ispunjava saobraćajno-tehničke uvjete za osposobljavanje iz upravljanja motornim vozilom na javnoj cesti u zavisnosti od teme koju je kandidat dobio da obrazloži.

(4) Prilikom polaganja ispita iz stava (3) ovog člana jedan od članova komisije obavlja ulogu vozača, a kandidat za instruktora vožnje daje instrukcije i naredbe o načinu i uvjetima vožnje.

(5) Kada kandidat za instruktora vožnje polaže ispit iz metodike vožnje za kategoriju/potkategoriju „A/A1“, jedan ispitivač i kandidat za instruktora vožnje se nalaze u vozilu „B“ kategorije kojim upravlja kandidat, iz koga prate drugog ispitivača koji upravlja motociklom a kojem kandidat za instruktora vožnje izdaje uputstva komunikatorom.

(6) Kandidatu koji položi ispit u cjelini izdaje se uvjerenje o položenom ispitu na obrascu, koji je prilog broj ….. ovog Pravilnika i čini njegov sastavni dio.

(7) Uvjerenje o položenom ispitu za instruktora vožnje vrijedi godinu dana od dana polaganja.

**Član 18.**

**(Ocjena ispita)**

Znanje kandidata za instruktora vožnje ocjenjuje se sa “položio” ili “nije položio”.

**Član 19.**

**(Ispitna komisija)**

(1)    Nadležni organ imenuje ispitnu komisiju koju čine predsjednik, dva ispitivača za svaku ispitnu cjelinu i sekretar, ukoliko nadležni organ procijeni da je neophodno angažovanje istog.

(2)    Za predsjednika komisije imenuje se osoba koja najmanje pet godina ima licencu predavača teorijske nastave.

(3)   Za ispitivača iz poznavanja propisa o sigurnosti saobraćaja na cestama imenuje se osoba koja ima najmanje pet godina važeću licencu za ispitivača iz teorijskog dijela ispita i pet godina iskustva na poslovima sigurnosti saobraćaja nakon stjecanja stručne spreme.

(4) Za ispitivača iz saobraćajne psihologije imenuje se diplomirani psiholog (VII stepen stručne spreme, odnosno, visoko obrazovanje Bolonjskog sistema studiranja sa ostvarenih najmanje 240 ECTS bodova) koji ima važeću vozačku dozvolu Bosne i Hercegovine i najmanje pet godina radnog iskustva u struci nakon stjecanja stručne spreme.

(5) Za ispitivača iz pedagogije, imenuje se diplomirani andragog ili pedagog (VII stepen stručne spreme, odnosno, visoko obrazovanje Bolonjskog sistema studiranja sa ostvarenih najmanje 240 ECTS bodova) koji ima važeću vozačku dozvolu Bosne i Hercegovine i najmanje pet godina radnog iskustva na poslovima pedagogije ili androgogije nakon stjecanja stručne spreme.

(6) Za ispitivača iz upravljanja motornim vozilom imenuje se lice koje posjeduje najmanje pet godina važeću licencu za ispitivača iz upravljanja motornim vozilom određene kategorije/potkategorije i najmanje tri godine iskustva na poslovima ispitivanja iz upravljanja motornim vozilom.

(7) Za ispitivača iz metodike vožnje imenuje se lice koje posjeduje najmanje pet godina važeću dozvolu za instruktora vožnje i najmanje pet godina na poslovima osposobljavanja iz upravljanja motornim vozilom za kategoriju odnosno potkategoriju za koju se kandidat osposobljava.

(7) Za ispitivača iz poznavanja motornih i priključnih vozila imenuje se diplomirani inženjer saobraćaja (VII stepen stručne spreme, odnosno, prema Bolonjskom sistemu obrazovanja prvi ciklus (240 ECTS) ili prvi i drugi ciklus (180+120 ECTF), s tim da su bodovi u oba ciklusa stečeni isključivo na saobraćajnom fakultetu, cestovni smjer), koji ima pet godina radnog iskustva u struci nakon stjecanja stručne spreme ili diplomirani inženjer mašinstva, smjer motori i motorna vozila saobraćaja (VII stepen stručne spreme, odnosno, prema Bolonjskom sistemu obrazovanja prvi ciklus (240 ECTS) koji ima važeću vozačku dozvolu Bosne i Hercegovine i najmanje pet godina radnog iskustva u struci nakon stjecanja stručne spreme.

(9)  Za sekretara komisije imenuje se lice sa najmanje srednjom stručnom spremom IV stepen i najmanje dvije godine radnog iskustva na administrativno-tehničkim poslovima.

(10) U ispitnu komisiju ne mogu biti imenovana lica:

1. kojima je izrečena mjera sigurnosti ili zaštitna mjera zabrane upravljanja motornim vozilom ili se protiv njih vodi krivični postupak.
2. koja nemaju važeću vozačku dozvolu izdatu u Bosni i Hercegovini.

**Član 21.**

**(Obaveze članova komisije)**

(1) Članovi komisije su dužni da ispite sprovode stručno i u skladu sa Zakonom i ovim Pravilnikom.

(2) Ispitivači su dužni prije početka ispita da se predstave kandidatima i da za vrijeme trajanja ispita imaju jasno istaknutu licencu izdatu od strane nadležnog organa kojima je to propisano ovim Pravilnikom.

(3) Ispitivači su dužni da se prema kandidatima i međusobno odnose u skladu s etičkim i drugim normama ponašanja.

(4) Za vrijeme trajanja ispita ispitivači ne smiju biti pod utjecajem opojnih droga ili alkohola, ne smiju upotrebljavati mobilni telefon niti druge uređaje koji umanjuju pažnju i koncentraciju kandidata, ne smiju pušiti u prostoru za polaganje ispita ili u vozilu, razgovarati sa kandidatom u tijeku trajanja ispita, osim u dijelu koji se odnosi na izdavanje uputstava kandidatu za vrijeme trajanja ispita.

(5) Nadležni organ donosi kodeks kojim se bliže uređuje postupanje kandidata i ispitivača u procesu provođenja ispita, uključujući i ponašanje na ispitu, s propisanim privremenim mjerama koji objavljuje na svojoj službenoj internet stranici.

(6) Nadležni organ razrješava dužnosti člana komisije za koga se utvrdi postupanje suprotno odredbama ovog člana.

**Član 22.**

**(Vozila na ispitu)**

Ispit iz upravljanja motornim vozilom i metodike vožnje obavlja se vozilom koje osigurava kandidat i koje ispunjava uvjete propisane Pravilnikom o osposobljavanju kandidata za vozača motornog vozila.

**Član 23.**

**(Prigovori i žalbe)**

(1) Kandidat ima pravo prigovora na način ispitivanja i ponašanja ispitivača prema kandidatu za vrijeme ispita a prije saopćavanja ocjene ispita.

(2) Prigovor evidentira ispitivač na predviđeno mjesto u zapisniku o ispitivanju, kojeg nakon što mu se pročita potpisuje kandidat.

(3) O prigovoru iz stava (1) ovog člana odlučuje predsjednik komisije iz člana 20. ovog Pravilnika u roku od osam dana od dana prijema prigovora.

(4) Protiv odluke iz stava (3) ovog člana kandidat ima pravo žalbe nadležnom organu u roku od osam dana od dana prijema odluke.

(5) Nadležni organ odlučuje o žalbi iz stava (4) ovog člana u roku od 30 dana od dana prijema žalbe.

(6) U slučaju osnovanosti žalbe kandidatu se omogućava polaganje ispita bez plaćanja naknade, u roku koji odredi nadležni organ.

**IV. IZDAVANJE, ZAMJENA I PRODUŽENJE DOZVOLE**

**Član 24.**

**(Izdavanje dozvole)**

1. Kandidatu koji je položio ispit za instruktora vožnje, nadležni organ kod kojeg je kandidat položio ispit izdaje dozvolu instruktora vožnje.
2. Dozvola instruktora vožnje važi na cijeloj teritoriji Bosne i Hercegovine.
3. Dozvola instruktora vožnje se izdaje na jeziku kandidata, odnosno na jednom od jezika u službenoj upotrebi u Bosni i Hercegovini.

(4) Kandidatu koji položi ispit za instruktora vožnje iz upravljanja motornim vozilom za kategoriju “A” nadležni organ izdaje dozvolu instruktora vožnje za kategoriju “A” i za potkategoriju “A1”.

(5) Kandidatu koji položi ispit za instruktora vožnje iz upravljanja motornim vozilom za kategoriju “B” nadležni organ izdaje dozvolu instruktora vožnje za kategoriju “B” i za potkategoriju “B1”.

(6) Kandidatu koji položi ispit za instruktora vožnje iz upravljanja motornim vozilom za kategoriju “C” nadležni organ izdaje dozvolu instruktora vožnje za kategoriju “C” i za potkategoriju “C1”.

(7) Kandidatu koji položi ispit za instruktora vožnje iz upravljanja motornim vozilom za kategoriju “CE” nadležni organ izdaje dozvolu instruktora vožnje za kategorije “BE”,”CE” i za potkategoriju “C1E”.

(8) Kandidatu koji položi ispit za instruktora vožnje iz upravljanja motornim vozilom za kategoriju “D” nadležni organ izdaje dozvolu instruktora vožnje za kategoriju “D” i za potkategoriju “D1”.

(9) Kandidatu koji položi ispit za instruktora vožnje iz upravljanja motornim vozilom za kategoriju “DE” nadležni organ izdaje dozvolu instruktora vožnje za kategoriju “DE” i za potkategoriju “D1E”.

(10) Kandidat koji je položio ispit za instruktora vožnje određenih kategorija, uz zahtjev za izdavanje dozvole instruktora vožnje prilaže:

1. original potvrde o položenom ispitu,
2. dokaz o uplati takse i
3. dvije fotografiju dimenzija 30 x 35 mm.

**Član 25.**

**(Važenje dozvole)**

(1) Dozvola instruktora vožnje se izdaje na period važenja od pet godina s pravom produženja važnosti.

(2) Lice kojem je izdata dozvola instruktora vožnje mora ispunjavati propisane uvjete za vrijeme važenja dozvole.

(3) U slučaju polaganja novih kategorija lica koje je položilo ispit za određenu kategoriju/potkategoriju, nadležni organ izdaje novu dozvolu instruktora sa upisanim svim položenim kategorijama/potkategorijama na period važenja predhodno izdate dozvole instruktora vožnje, a ukoliko dostavi potreban broj potvrda o stručnom usavršavanju ista se može izdati na period od pet godina.

(4) Lice iz stava (3) ovog člana, ukoliko ispit polaže kod drugog nadležnog organa, dostavlja uvjerenje o položenom ispitu nadležnom organu koji je izdao prvu dozvolu instruktora vožnje.

**Član 26.**

**(Zamjena izgubljene, otuđene i oštećene dozvole)**

(1) Zamjenu važeće dozvole instruktora vožnje u slučaju oštećenja vrši nadležni organ koji je izdao dozvolu instruktora vožnje na osnovu važeće dokumentacije iz arhive na period važenja oštećene dozvole.

(2) Na zamjenjenoj instruktorskoj dozvoli, u gornjem desnom uglu evidentiraju se riječi „DUPLIKAT“.

(3) Ukoliko je važeća dozvola instruktora vožnje otuđena ili izgubljena, nadležni organ koji je izdao dozvolu istu poništava i izdaje novu dozvolu na osnovu važeće dokumentacije iz arhive kao duplikat na period važenja otuđene ili izgubljene dozvole.

**Član 27.**

**(Produženje dozvole)**

1. Zahtjev za produženje dozvole instruktora vožnje podnosi se nadležnom organu koji je izdao dozvolu instruktora vožnje uz koji se prilaže:
2. ovjerna kopija lične karte;
3. ovjerena kopija vozačke dozvole
4. kopiju postojeće dozvole instruktora vožnje,
5. uvjerenje da je zdravstveno sposobno za upravljanje motornim vozilom odgovarajuće kategorije / potkategorije, koje ne smije biti starije od godinu dana, izdato od ovlaštene zdravstvene ustanove sa potvrdom izabranog liječnika porodične medicine da lice ne boluje od hroničnih i psihičkih bolesti ili povreda koje utječu na sposobnost upravljanja motornim vozilom odgovarajuće kategorije/potkategorije;
6. dokaz da je podnosilac zahtjeva u periodu od pet godina koje predhode podnošenju zahtjeva za produženje prisustvovao na najmanje tri stručna usavršavanja,
7. potvrdu da nema izrečenu mjeru sigurnosti ili zaštitnu mjeru zabrane upravljanja motornim vozilom,
8. da se ne vodi krivični postupak,
9. dokaz o uplati takse/naknade za produženje dozvole instruktora vožnje,
10. dvije fotografije 30 x 35 mm.
11. Prilikom preuzimanja dozvole iz stava (1) ovog člana predaje se dozvola kojoj je istekao period važenja.
12. Kao dokaz da je u periodu važenja dozvole instrukora vožnje za određenu kategoriju/potkategoriju prisustovao usavršavanju iz stava (1) ovog člana prihvata se potvrda o usavršavanju organizovana od strane nadležnog organa.
13. Lice koje posjeduje dozvolu instruktora vožnje izdatu u skladu s odredbama Pravilnika o sticanju zvanja instruktora vožnje motornih vozila („Službeni glasnik BiH“, br. 15/07 i 41/07), produženje iste vrši u skladu s odredbama ovog člana.

**Član 28.**

**(Poništenje dozvole)**

Ukoliko se utvrdi da je kandidat stekao pravo osposobljavanja i polaganja ispita za stjecanje zvanja instruktora vožnje na osnovu lažne isprave ili na osnovu neistinitih navoda iz prijave, nadležni organ koji je izdao dozvolu poništava važeću dozvolu instruktora vožnje.

**Član 29.**

**(Izgled dozvole)**

(1)    Dozvola za instruktora vožnje je svijetloroze boje, ima dimenzije 85x55 mm, istu štampa nadležni organ ili se štampa u organizaciji koju za to ovlasti nadležni organ.

(2)    Izgled dozvole instruktora vožnje dat je na obrascu koji je prilog broj ... i čini sastavni dio Pravilnika.

(3)    Na prednjoj strani dozvole je:

a)    utisnut grb Bosne i Hercegovine,

b)    naziv entiteta koji je izdaje,

c)    naziv tijela koje je izdaje,

d)    naziv “Dozvola za instruktora vožnje”,

e)    redni broj registra,

f)    ime i prezime, broj lične karte, JMB,

g)    fotografija instruktora vožnje.

(4)   Na poleđini dozvole je:

a)    oznaka kategorije za koju se izdaje dozvola,

b)    datum izdavanja,

c)    period važenja i

d)    pečat i potpis ovlaštene osobe.

**V. VOĐENJE EVIDENCIJE**

**Član 30.**

**(Registar)**

(1) Nadležni organ vodi registar o položenim ispitima i izdatim, zamijenjenim i produženim dozvolama za instruktora vožnje.

(2) Registar iz stava (1) ovog člana vodi se na obrascu koji je prilog broj …. ili elektronskoj formi i čini sastavni dio Pravilnika.

(3) Registar se zaključuje na kraju kalendarske godine i čuva se kao dokument trajne vrijednosti.

(4) Ostala dokumentacija čuva se pet godina.

(5) Nadležni organ može voditi registar iz stava (1) ovog člana i u elektronskoj formi.

**VII. PRIJELAZNE I ZAVRŠNE ODREDBE**

**Član 31.**

**(Produženje i zamjena dozvole)**

1. Dozvole za vozača- instruktora vožnje izdate u skladu sa odredbama Pravilnika o stjecanju zvanja vozača - instruktora vožnje motornih vozila (“Službeni glasnik BiH”, br. 15/07 i 41/07) važe do datuma navedenog u dozvoli, a produženje istih se vrši u skladu s odredbama ovog Pravilnika.
2. Dozvole za instruktora vožnje izdate prije stupanja na snagu Pravilnika o sticanju zvanja vozača - instruktora vožnje motornih vozila (“Službeni glasnik BiH”, br. 15/07 i 41/07) mogu se zamijeniti ukoliko imalac dozvole položi ispit iz poznavanja propisa o sigurnosti saobraćaja na cestama u skladu s odredbama ovog Pravilnika.
3. Lice iz stava (2) ovog člana uz zahtjev za izdavanje dozvole podnosi dokumentaciju propisanu članom 27. ovog Pravilnika.

**Član 32.**

**(Započeto osposobljavanje i polaganje ispita)**

(1) Kandidati koji su započeli osposobljavanje prema odredbama Pravilnika o stjecanju zvanja vozača - instruktora vožnje motornih vozila (“Službeni glasnik BiH”, br. 15/07 i 41/07) završit će osposobljavanje prema odredbama propisa koji je bio na snazi u vrijeme započinjanja osposobljavanja.

(2) Ispiti započeti prema odredbama Pravilnika o stjecanju zvanja vozača - instruktora vožnje motornih vozila (“Službeni glasnik BiH”, br. 15/07 i 41/07) okončaće se prema odredbama propisa koji je bio na snazi u vrijeme početka ispita, a najkasnije godinu dana od dana stupanja na snagu ovog Pravilnika.

**Član 33.**

**(Prestanak važenja)**

Danom stupanja na snagu ovog Pravilnika prestaje važiti Pravilnik o stjecanju zvanja vozača - instruktora vožnje motornih vozila (“Službeni glasnik BiH”, br. 15/07 i 41/07).

**Član 34.**

**(Stupanje na snagu i primjena)**

Ovaj Pravilnik stupa na snagu osmog dana od dana objave u "Službenom glasniku BiH".

**M I N I S T A R**

**Edin Forto**

Broj:

Sarajevo,\_\_\_\_\_\_\_\_2023. godine